袁凯
赋得泰伯庙送倪元镇
剪商肇基迹，传季思逮圣。
兄弟逃荆蛮，让德一何盛。
千家聿来从，勾吴始开境。
遥遥至裔孙，欲大心逾骋。
深宫贮妖丽，高台瞰遐迥。
既拒伍胥忠，还甘太宰佞。
邻邦树仇怨，上国肆争竞。
社稷终变迁，轩楹独完正。
相传在闾里，洒扫改严净。
岁时具牡醴，歌舞劳送迎。
楚鬼久无食，越魄谁将籥。
强暴有湮晦，圣哲无终竟。
於焉送将归，舟舻得依并。
是时春气和，氤氲满芳径。
渚花动幽彩，汀莆发深靘。
江水去不息，烟霞日将暝。
敛衣拜阶下，怀哉起孤咏。